Diari Oficial de la Generalitat Valenciana


Sumari del DOGV 8809, del 12-05-2020 (2020/3274)

RESOLUCIÓ de 6 de maig de 2020, de la consellera de Justícia, Interior i Administració Pública, per la qual es modifica la Resolució 2 d'agost de 2019, per la qual es delegava l'exercici de determinades competències en uns altres òrgans.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8809

Data del DOGV
:   12-05-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/3274


Data del document
:   06-05-2020

Organisme emissor
:   Conselleria de Justícia, Interior i Administració Pública

Tipus de document
:   Resolució

Anàlisi jurídica

 Descriptors 

:   * Conselleria de Justícia, Interior i Administració Pública
    * epidèmia
    * administració regional
    * malaltia infecciosa
    * legislació
    * cura de la salut
    * estat d'emergència
    * cura d'infermeria
    * salut pública

RESOLUCIÓ de 6 de maig de 2020, de la consellera de Justícia, Interior i Administració Pública, per la qual es modifica la Resolució 2 d'agost de 2019, per la qual es delegava l'exercici de determinades competències en uns altres òrgans. [2020/3274]  
Per mitjà del Decret 5/2019, de 16 de juny, del president de la Generalitat, es van determinar les conselleries en què s'organitza l'Administració de la Generalitat, i és la de Justícia, Interior i Administració Pública una de les que formen part de l'estructura de la nostra Administració autonòmica. El Decret 105/2019, de 5 de juliol, del Consell, pel qual s'estableix l'estructura orgànica bàsica de la presidència i de les conselleries de la Generalitat, determina l'estructura de la Conselleria de Justícia, Interior i Administració Pública, i n'estableix els òrgans superiors i directius.  
A fi d'adaptar les diferents atribucions a la nova estructura de la conselleria, es va adoptar la Resolució de 2 d'agost de 2019, per la qual es delegava l'exercici de determinades competències els diferents òrgans d'aquesta conselleria.  
Davant de l'excepcional situació de crisi sanitària ocasionada per la Covid-19, es considera oportú realitzar una nova distribució de les diferents competències a fi que es puga prestar un adequat servei públic durant el temps que dure la crisi i el necessari per a la progressiva tornada a l'activitat ordinària dels diferents centres directius.   
  
Per tot això, i de conformitat amb el que s'estableix en l'article 63 de la Llei 5/1983, de 30 de desembre, del Consell, i en l'article 9 de la Llei 40/2015, d'1 d'octubre, de règim jurídic del sector públic, resolc:  
  
  
Primer  
Modificar l'apartat 1 del resolc primer de la Resolució de 2 d'agost de 2019, d'aquesta conselleria, sobre delegació de l'exercici de determinades competències en uns altres òrgans amb el tenor literal següent:   
«1. Delegar en la persona titular de la Secretaria Autonòmica de Justícia i Administració Pública l'exercici de les competències que corresponen al Protectorat de Fundacions de la Generalitat, en virtut de l'article 29 de la Llei 8/1998, de 9 de desembre, de fundacions de la Comunitat Valenciana, a excepció de les relatives a l'exercici d'accions judicials, quan aquestes escaiguen, en relació amb els articles 18 i 25 del citat text legal, i en particular les següents:  
a) Vetlar pel compliment adequat de les activitats que realitzen els promotors, així com garantir l'efectiva afectació dels béns i drets recaptats a finalitats d'interés general.  
b) Assessorar els patrons de les fundacions en procés d'inscripció per a aconseguir-la, i vetlar per l'adequació i suficiència de la dotació; promoure que les fundacions ja constituïdes en escriptura pública en facen la inscripció en el Registre de Fundacions de la Comunitat Valenciana; i en els termes previstos en l'article 13.2 de la Llei 50/2002, de 26 de desembre, de fundacions, designar nous patrons de les fundacions en període de constitució, quan els patrons inicialment designats no n'hagueren promogut la inscripció registral.  
  
c) Acordar i executar les mesures provisionals legalment establides en relació amb el patronat, i vetlar pel compliment de les obligacions que els incumbeixen.  
d) Vetlar per l'efectiu compliment de les finalitats fundacionals, d'acord amb la voluntat del fundador i tenint en compte la consecució de l'interés general.  
e) Vetlar per la integritat, suficiència i rendibilitat del patrimoni fundacional, i verificar si els recursos econòmics de la fundació han sigut aplicats a les finalitats fundacionals.  
f) Garantir la legalitat de les modificacions d'estatuts, fusions i extincions de les fundacions, i controlar el procés de liquidació.  
  
g) Assessorar les fundacions ja inscrites sobre el seu règim jurídic i econòmic, així com sobre les qüestions que es refereixen a les activitats desenvolupades per aquelles en el compliment de les seues finalitats, i prestar-los a aquest efecte el suport necessari; i donar publicitat a l'existència i les activitats de les fundacions.  
  
Segon  
Deixar sense efecte el resolc quart de la mencionada resolució, relatiu a les delegacions en la Direcció General de Modernització i Relacions amb l'Administració de Justícia.  
  
Tercer  
La present resolució entrarà en vigor l'endemà de la publicació en el Diari Oficial de la Generalitat Valenciana.  
  
València, 6 de maig de 2020.- La consellera de Justícia, Interior i Administració Pública: Gabriela Bravo Sanestanislao.